CELEX: 52017PC0170
Language: lt
Date: 2017-05-15
Title: Pasiūlymas TARYBOS ĮGYVENDINIMO SPRENDIMAS kuriuo Jungtinei Karalystei leidžiama pagal Direktyvos 2003/96/EB 19 straipsnio nuostatas taikyti žemesnį variklių degalų, sunaudojamų Vidinių ir Išorinių Hebridų salose, Šiaurės jūros salose, Klaido įlankos salose ir Silio salose, apmokestinimo lygį

EUROPOS KOMISIJA
            Briuselis, 2017 05 15
            COM(2017) 170 final
            2017/0079(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Jungtinei Karalystei leidžiama pagal Direktyvos 2003/96/EB 19 straipsnio nuostatas taikyti žemesnį variklių degalų, sunaudojamų Vidinių ir Išorinių Hebridų salose, Šiaurės jūros salose, Klaido įlankos salose ir Silio salose, apmokestinimo lygį
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Sąjungos energinių produktų ir elektros apmokestinimas reglamentuojamas Tarybos direktyva 2003/96/EB
                  1
                (toliau – Energijos mokesčių direktyva arba direktyva).
            
            
               Pagal direktyvos 19 straipsnio 1 dalį ir kitas nuostatas, visų pirma išdėstytas 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar sumažinti apmokestinimo lygį remiantis konkrečios politikos sumetimais.
            
            
               •Pasiūlymo pagrindimas ir tikslai
            
            
               Šio pasiūlymo tikslas – leisti Jungtinei Didžiosios Britanijos ir Šiaurės Airijos Karalystei (JK) toliau taikyti sumažintą akcizo tarifą variklių degalams (konkrečiai bešviniam benzinui ir gazoliui) visose Vidinių ir Išorinių Hebridų salose, Šiaurės jūros salose, Klaido įlankos salose (visos prie Škotijos pakrantės) ir Silio salose (prie Anglijos pietvakarių pakrantės). Remiantis JK suteikta informacija litro degalų kaina teritorijose, kuriose būtų taikoma priemonė, vidutiniškai 0,10 GBP (maždaug 0,12 EUR) didesnė nei kitose šalies vietose. Aukštesnes kainas tose vietovėse lemia didesnės transporto ir paskirstymo išlaidos bei nedidelis gyventojų skaičius. Priemonės tikslas – nors kiek sumažinti dideles variklių degalų išlaidas nurodytose vietovėse.
            
            
               Direktyvos 19 straipsnio 1 dalyje nustatyta, kad Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar sumažinti apmokestinimo lygį remiantis konkrečios politikos sumetimais.
            
            
               Tarybos įgyvendinimo sprendimu 2011/776/ES Jungtinei Karalystei leista iki 2017 m. spalio 30 d. tam tikrose salose taikyti žemesnius gazolio ir bešvinio benzino, naudojamų kaip variklių degalai, apmokestinimo lygius. 2016 m. rugsėjo 16 d. raštu ir 2016 m. gruodžio 16 d. atsiųstu raštu su papildoma informacija pagal Direktyvos 19 punktą JK valdžios institucijos paprašė Komisijos pratęsti sumažinto tarifo taikymo laikotarpį. Sumažintas akcizo tarifas litrui degalų bus 0,05 GBP (maždaug 0,06 EUR) mažesnis už standartinį JK taikomą tarifą (0,58 GBP arba maždaug 0,67 EUR)
                  2
               . Tai reikštų, kad sumažintas tarifas vis dar būtų gerokai didesnis už šiuo metu ES nustatytą minimalų tarifą, kuris yra 359 EUR už 1 000 litrų bešvinio benzino ir 330 EUR už 1 000 litrų gazolio.
            
            
               JK paprašė leidimo šį sumažintą tarifą taikyti šešerius metus, t. y. ilgiausią direktyvos 19 straipsnio 2 dalyje nurodytą laikotarpį.
            
            
               JK valdžios institucijų teigimu litro degalų kaina Škotijos salose yra apie 0,10 GBP (maždaug 0,12 EUR) didesnė už vidutinę kainą likusioje JK dalyje. Tarifo sumažinimas 0,05 GBP (maždaug 0,06 EUR) litrui degalų nepadengtų viso kainų skirtumo, tačiau suteiktų vartotojams tam tikrą kompensaciją už aukštesnę kainą, kurią jie turi mokėti. 
            
            
               Didesnę kainą lemia papildomos degalų pardavimo šiuose regionuose išlaidos. JK valdžios institucijos nurodo dvi pagrindines šių didesnių išlaidų priežastis: 
            
            
               (1)didesnės degalų pristatymo į salas transporto ir paskirstymo išlaidos dėl papildomų gabenimo jūra ir keliais išlaidų (didesnis atstumas ir laikas), keltų išlaidų, krovinio tvarkymo terminale išlaidų ir priemokų tiekėjams už nedidelio degalų kiekio pristatymą. Skirtingai nuo salų, beveik visos vietovės pagrindinėje Anglijos ir Velso dalyje nuo bent vienos naftos perdirbimo įmonės nutolusios ne daugiau kaip 100 mylių (maždaug 160 km), todėl jos gali būti tiesiogiai aptarnaujamos automobilinių cisternų. Apskaičiuota, kad transporto išlaidos Škotijos salose yra bent 0,03 GBP už litrą degalų didesnės nei pagrindinėje Škotijos teritorijoje;
            
            
               (2)kadangi aptarnaujama nedaug gyventojų (100 salų gyvena 103 801 16 metų ir vyresnis gyventojas), o vienoje pardavimo vietoje parduodama nedaug degalų, pastoviosios sąnaudos turi būti padengtos iš nedidelės pardavimo apimties gautų pajamų. Palyginimui, šiose vietovėse iš viso veikia 70 degalinių. Pastoviosios sąnaudos, susijusios su personalu, nuoma, palūkanų normomis, šildymu, apšvietimu, vandeniu, technine priežiūra ir remontu, turi būti įskaičiuotos į galutinę degalinėje parduodamų degalų kainą. Vidutiniškai vienoje degalinėje Šetlando, Orknio ir Hebridų salose parduodama nuo 0,25 iki 0,6 mln. litrų degalų per metus, tuo tarpu vienoje degalinėje likusioje Škotijos dalyje – 3,8 mln. litrų. Siekiant padengti degalinės veiklos išlaidas, kai pardavimo apimtis siekia 0,25–0,6 mln. litrų, litrui degalų turi būti nustatyta 0,07–0,15 GBP marža, palyginti su 0,033 GBP marža litrui degalų, kai pardavimo apimtis siekia 3,8 mln. litrų.
            
            
               JK valdžios institucijų teigimu, nepalanki padėtis dėl aukštesnių kainų, kurias lemia didesnės vieneto sąnaudos, yra svarbi vietos gyventojams, nes daugelis jų motorinėmis transporto priemonėmis turi važiuoti didelius atstumus iki artimiausios gyvenvietės, dažnai jie yra priklausomi nuo privataus transporto ir teritorijų, kurioms taikoma priemonė, gyventojai gauna gana nedideles pajamas. 
            
            
               Priemonės taikymas
            
            
               JK variklių degalų akcizas skaičiuojamas degalų išvežimo iš naftos perdirbimo įmonės, importavimo arba išvežimo iš akcizo sandėlio metu. Tuo metu būtų sunku nustatyti degalų, skirtų reikalavimus atitinkantiems regionams, kiekį.
            
            
               Todėl lengvata bus teikiama pardavimo vietose reikalavimus atitinkančiose salose, taip išvengiant pavojaus, kad degalai, kuriems taikomas sumažintas tarifas, būtų nukreipti kitur. Salose dirbantys degalų mažmeniniai pardavėjai būtų registruoti Jungtinės Karalystės pajamų, mokesčių ir muitų departamente (angl. HM Revenue and Customs, toliau – HMRC) kaip patvirtintieji mažmeniniai pardavėjai ir turėtų sumažinti litro degalų kainą akcizo lengvatos suma. Savo ruožtu, jie turėtų teisę periodiškai prašyti HMRC grąžinti akcizą už parduotų degalų kiekį litrais.
            
            
               Taikymo sritis
            
            
               Teritorinė priemonės apimtis – visos Vidinių ir Išorinių Hebridų salos, Šiaurės jūros salos ir Klaido įlankos salos (kurios visos yra prie Škotijos pakrantės), taip pat Silio salos (prie pietvakarinės Anglijos pakrantės). Priemonė skirta visiems – mažesniu akcizo tarifu galės pasinaudoti tiek privatūs, tiek komerciniai pirkėjai. Iš JK valdžios institucijų pateiktos informacijos matyti, kad 86 % salose 2016 m. registruotų automobilių priklausė privatiems asmenims, o 14 % – įmonėms.
            
         
         
            
               JK valdžios institucijų argumentai dėl priemonės poveikio vidaus rinkai
            
            
               JK valdžios institucijos mano, kad priemonė neturės įtakos tinkamam vidaus rinkos veikimui. Didžiausios organizacijos salose yra viešojo sektoriaus įstaigos, tokios kaip vietos tarybos ir sveikatos priežiūros paslaugų teikėjai. Salose yra daug įmonių, tačiau paprastai jų apyvarta mažesnė už vidutinę JK įmonių apyvartą. JK valdžios institucijų teigimu vidutinė įmonių atitinkamose teritorijose apyvarta yra apie 1,4 mln. GBP, palyginti su maždaug 5,7 mln. GBP JK vidurkiu.
            
            
               Jungtinė Karalystė pabrėžia, kad lengvata visiškai nepadengia salų ir JK pagrindinės teritorijos išlaidų skirtumo, todėl žmonėms iš pagrindinės šalies teritorijos neapsimokės vykti į salas siekiant pasinaudoti specialia schema.
            
            
               Be to, Jungtinės Karalystės teigimu, įmonės, kurios gali pasinaudoti priemonėmis, tėra nedideli konkurentai savo rinkose.
            
            
               Pasiūlymo srityje galiojančios nuostatos
            
            
               2003 m. spalio 27 d. Tarybos direktyva 2003/96/EB, pakeičianti Bendrijos energetikos produktų ir elektros energijos mokesčių struktūrą.
            
            
               •Suderinamumas su toje pačioje politikos srityje galiojančiomis nuostatomis
            
            
               Priemonės vertinimas pagal Direktyvos 2003/96/EB 19 straipsnį
            
            
               Konkrečios politikos sumetimai
            
            
               Direktyvos 19 straipsnio 1 dalies pirmojoje pastraipoje nustatyta: 
            
            
               „Be ankstesniuose straipsniuose išdėstytų nuostatų, ypač 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais“.
            
            
               JK numatyta priemone siekiama sumažinti variklių degalų, tiekiamų į tam tikras jos teritorijos dalis, konkrečiai į visas Vidinių ir Išorinių Hebridų, Šiaurės jūros ir Klaido įlankos salas (kurios visos yra prie Škotijos pakrantės) ir į Silio salas (prie pietvakarinės Anglijos pakrantės), akcizą. Ja siekiama degalų kainas degalinėse priartinti prie JK kainų vidurkio. Didesnes vieneto sąnaudas ir atitinkamai degalinėse parduodamų degalų kainas tose vietovėse lemia didesnės gabenimo ir paskirstymo išlaidos bei mažesnė masto ekonomija.
            
            
               Galima daryti išvadą, kad siekis taikyti sumažintą akcizo tarifą variklių degalams atitinkamose teritorijose dėl jų ypatingų geografinių sąlygų yra paremtas konkrečiais politiniais interesais.
            
            
               •Suderinamumas su kitomis Sąjungos politikos sritimis
            
            
               Priemonės tikslas – iš dalies kompensuoti didesnes produkto vieneto sąnaudas, tuo pačiu atitinkamų salų degalinėse parduodamų degalų kainas, suteikiant tiesioginę akcizo mokesčio lengvatą prekybos vietose.
            
            
               Priemonės taikymas apribojamas tiek, kiek būtina šiam tikslui pasiekti. Lengvata taikoma tik salose parduodamiems degalams (kurių parduodama gana nedaug).
            
            
               Be to, lengvatos suma yra mažesnė už papildomas degalų pardavimo tuose regionuose išlaidas ir atitinkamai už juose nustatytų kainų ir pagrindinėje šalies teritorijoje nustatytų kainų skirtumą.
            
            
               Komisija pažymi, kad akcizas bus sumažintas 0,05 GBP už litrą produkto. Tačiau iš Jungtinės Karalystės valdžios institucijų pateiktos informacijos matyti, kad papildomos transporto sąnaudos teritorijose, kuriose taikoma priemonė, yra 0,03 GBP už litrą degalų didesnės palyginti su JK vidurkiu, o dėl didesnių degalinių veiklos sąnaudų kaina jose siekia 0,07–0,15 GBP už litrą degalų, palyginti su JK vidurkiu – 0,033 GBP už litrą degalų.
            
            
               Dėl to fiskalinė paskata naudoti energiją veiksmingai išlaikoma bent jau tokio paties lygmens, kaip ir pagrindinėje šalies teritorijoje.
            
            
               Galiausiai, nepaisant lengvatos, mokesčių našta, susijusi su atitinkamose geografinėse vietovėse sunaudojamais degalais, išliks gerokai didesnė už Direktyvoje 2003/96/EB numatytą minimalų apmokestinimo lygį.
            
         
         
            
               Priemonė atitinka Sąjungos sveikatos, aplinkos, energetikos ir transporto politikos nuostatas. 
            
            
               Be to, atsižvelgiant į nurodytas aplinkybes, atrodo, kad priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu. Visų pirma atsižvelgiant į tai, kad teritorijos, kuriose ji taikoma, yra salos, taip pat į gana nedidelį akcizo tarifo sumažinimą, priemonė neturėtų daryti poveikio degalų sunaudojimui dėl to, kad būtų pritraukta vartotojų iš kitur.
            
            
               JK valdžios institucijoms atitinkamuose regionuose sumažinus akcizo tarifą, bešviniam benzinui ir gazoliui taikomi akcizo tarifai ir toliau atitiks Direktyvos 2003/96/EB 7 straipsnyje nustatyto minimalaus apmokestinimo lygio reikalavimą. Atsižvelgiant į tai, kad ši priemonė atitinka Bendrojo bendrosios išimties reglamento (ES) Nr. 651/2014
                  3
                44 straipsnyje nustatytas sąlygas, taip pat jame nustatytą bendrąją sąlygą, priemonė patenka į to reglamento taikymo sritį, tad jai netaikomas išankstinio pranešimo reikalavimas.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Tarybos direktyvos 2003/96/EB 19 straipsnis.
            
            
               •Subsidiarumo principas (neišimtinės kompetencijos atveju) 
            
            
               Netiesioginių mokesčių sritis, kuriai taikomas Sutarties dėl Europos Sąjungos veikimo 113 straipsnis, iš esmės nepriklauso išimtinei ES kompetencijai, kaip apibrėžta Sutarties 3 straipsnyje.
            
            
               Tačiau pagal Direktyvos 2003/96/EB 19 straipsnį Tarybai pagal antrinę teisę yra suteikta išimtinė kompetencija remiantis minėta nuostata leisti valstybei narei toliau atleisti nuo mokesčių ar juos sumažinti. Taigi pačios valstybės narės be Tarybos to padaryti negali. Todėl subsidiarumo principas šiam įgyvendinimo sprendimui netaikomas. Taigi pasiūlymas subsidiarumo principą atitinka.
            
            
               •Proporcingumo principas
            
            
               Pasiūlymas atitinka proporcingumo principą. Mokesčių sumažinimu neviršijama to, kas būtina nurodytam tikslui pasiekti.
            
            
               •Priemonės pasirinkimas
            
            
               Siūloma priemonė: Tarybos įgyvendinimo sprendimas.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas ir (arba) tinkamumo patikros
            
            
               
                  Priemonei įgyvendinti galiojančių teisės aktų įvertinimas nereikalingas.
               
            
            
               •Konsultacijos su suinteresuotosiomis šalimis
            
            
               Konsultacijos su suinteresuotosiomis šalimis dėl šio pasiūlymo nereikalingos; šis pasiūlymas yra pagrįstas Jungtinės Karalystės pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
         
         
            
               •Poveikio vertinimas
            
            
               
                  Šis pasiūlymas yra susijęs su leidimo suteikimu vienai valstybei narei jos pačios prašymu, jo poveikio vertinimas nereikalingas.
               
            
            
               •Reglamentavimo tinkamumas ir supaprastinimas
            
            
               
                  Šia priemone supaprastinimas neatliekamas. Priemonė priimama dėl Jungtinės Karalystės pateikto prašymo ir yra skirta tik šiai valstybei narei.
               
            
            
               •Pagrindinės teisės
            
            
               
                  Ši priemonė pagrindinėms teisėms įtakos neturi.
               
            
            
               4.POVEIKIS BIUDŽETUI
            
            
               Šia priemone jokios finansinės ir administracinės naštos Europos Sąjungai nesukuriama. Todėl pasiūlymas neturi poveikio ES biudžetui.
            
            
               5.KITI ELEMENTAI
            
            
               •Išsamus konkrečių pasiūlymo nuostatų paaiškinimas
            
            
               
                  1 straipsnis. Jungtinei Karalystei bus leidžiama toliau taikyti sumažintą akcizo tarifą variklių degalams (konkrečiai benzinui ir gazoliui) visose Vidinių ir Išorinių Hebridų salose, Šiaurės jūros salose, Klaido įlankos salose (kurios visos yra prie Škotijos pakrantės) ir Silio salose (prie Anglijos pietvakarių pakrantės).
               
               
                  Apmokestinimo lygis po sumažinimo niekada negali būti mažesnis nei Direktyvoje 2003/96/EB numatytas mažiausias ES taikomas apmokestinimo lygis, o mažesniu tarifu galės naudotis visi asmenys tuose regionuose.
               
               
                  Priemonė padės mažiau palankiuose regionuose sumažinti didesnes degalų sąnaudas, patiriamas dėl geografinės salų padėties. 
               
               
                  2 straipsnis. Prašomas leidimas suteikiamas nuo 2017 m. lapkričio 1 d. šešerių metų laikotarpiui, kaip prašo Jungtinė Karalystė.
               
            
            
               Kadangi 2017 m. kovo 29 d. Jungtinė Karalystė pranešė apie savo ketinimą išstoti iš Sąjungos, remiantis Europos Sąjungos sutarties 50 straipsniu, Sutartys Jungtinei Karalystei nustos galioti nuo susitarimo dėl išstojimo įsigaliojimo dienos arba, jei tokio susitarimo nebus, praėjus dvejiems metams nuo pranešimo gavimo, nebent Europos Vadovų Taryba pagal susitarimą su Jungtine Karalyste nuspręstų tą laikotarpį pratęsti. Dėl šios priežasties ir nedarant poveikio jokioms susitarimo dėl išstojimo nuostatoms šis Tarybos sprendimas galioja iki tol, kol Jungtinė Karalystė nustos būti valstybe nare.
            
            
               2017/0079 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Jungtinei Karalystei leidžiama pagal Direktyvos 2003/96/EB 19 straipsnio nuostatas taikyti žemesnį variklių degalų, sunaudojamų Vidinių ir Išorinių Hebridų salose, Šiaurės jūros salose, Klaido įlankos salose ir Silio salose, apmokestinimo lygį
            
            
               EUROPOS SĄJUNGOS TARYBA,
            
         
         
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą
                  4
               , ypač į jos 19 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2016 m. rugsėjo 16 d. raštu JK paprašė leisti pagal Direktyvos 2003/96/EB 19 straipsnį taikyti sumažintą akcizo tarifą gazoliui ir bešviniam benzinui Vidinių ir Išorinių Hebridų salose, Šiaurės jūros salose, Klaido įlankos salose (kurios visos yra prie Škotijos pakrantės) ir Silio salose (prie pietvakarinės Anglijos pakrantės), taip pat Silio salos (prie pietvakarinės Anglijos pakrantės). 2016 m. gruodžio 16 d. Jungtinė Karalystė pateikė papildomos informacijos;
            
            
               (2)šiose vietovėse gazolio ir bešvinio benzino kainos yra didesnės už kainų likusioje Jungtinės Karalystės teritorijoje vidurkį, dėl to vietiniai degalų vartotojai yra nepalankesnėje padėtyje. Kainų skirtumas atsiranda dėl papildomų vieneto sąnaudų, kurias nulemia salų geografinė padėtis, nedidelis gyventojų skaičius ir gana nedidelis pristatomas degalų kiekis;
            
            
               (3)mokesčių sumažinimas nebus didesnis, nei reikalingas kompensuoti papildomas vieneto sąnaudas, kurias patiria atitinkamų geografinių sričių vartotojai;
            
            
               (4)sumažinti akcizo tarifai viršys Direktyvos 2003/96/EB 7 straipsnyje nustatytus minimalius tarifus; 
            
            
               (5)atsižvelgiant į tai, kad teritorijos, kuriose taikoma priemonė, yra salos, taip pat į tai, kad tarifai sumažinami gana nedaug, priemonė nesukels papildomo judėjimo, susijusio būtent su variklių degalų tiekimu;
            
            
               (6)todėl priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu ir atitinka Europos Sąjungos sveikatos, aplinkos, energetikos ir transporto politikos nuostatas;
            
            
               (7)Direktyvos 2003/96/EB 19 straipsnio 2 dalyje nustatyta, kad kiekvieno leidimo, suteikto pagal šį straipsnį, galiojimo laikotarpis turi būti griežtai apribotas. Siekiant susijusioms įmonėms ir vartotojams suteikti pakankamą tikrumą, leidimas suteikiamas šešerių metų laikotarpiui. Šis sprendimas neturi poveikio Sąjungos taisyklių, susijusių su valstybės pagalba, taikymui;
            
            
               (8)kadangi 2017 m. kovo 29 d. Jungtinė Karalystė pranešė apie savo ketinimą išstoti iš Sąjungos, remiantis Europos Sąjungos sutarties 50 straipsniu, Sutartys Jungtinei Karalystei nustos galioti nuo susitarimo dėl išstojimo įsigaliojimo dienos arba, jei tokio susitarimo nebus, praėjus dvejiems metams nuo pranešimo gavimo, nebent Europos Vadovų Taryba pagal susitarimą su Jungtine Karalyste nuspręstų tą laikotarpį pratęsti. Dėl šios priežasties ir nedarant poveikio jokioms susitarimo dėl išstojimo nuostatoms šis Tarybos sprendimas galioja iki tol, kol Jungtinė Karalystė nustos būti valstybe nare,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Jungtinei Karalystei leidžiama taikyti žemesnį bešvinio benzino ir gazolio, naudojamų kaip variklių degalai, apmokestinimo lygį visose Vidinių ir Išorinių Hebridų salose, Šiaurės jūros salose, Klaido įlankos salose ir Silio salose.
            
            
               Bešvinio benzino arba gazolio nacionalinio apmokestinimo lygio sumažinimas turėtų būti ne didesnis už papildomas mažmeninio pardavimo tose geografinėse teritorijose sąnaudas, palyginti su vidutinėmis Jungtinės Karalystės mažmeninio pardavimo sąnaudomis, ir turėtų būti ne didesnis nei 50 GBP už 1 000 produkto litrų.
            
            
               2 straipsnis
            
            
               Šis sprendimas taikomas nuo 2017 m. lapkričio 1 d. ir galioja iki 2023 m. spalio 31 d.
            
            
               3 straipsnis
            
            
               Šis sprendimas skirtas Jungtinei Didžiosios Britanijos ir Šiaurės Airijos Karalystei.
            
         
         
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2003 m. spalio 27 d. Tarybos direktyva 2003/96/EB, pakeičianti Bendrijos energetikos produktų ir elektros energijos mokesčių struktūrą (OL L 283, 2003 10 31, p. 51).
               
               
                  
                     (2)
                  Tokį patį akcizo tarifą JK taiko gazoliui ir bešviniam benzinui, naudojamiems kaip variklių degalai. 674 EUR už 1 000 litrų (2016 m. liepos duomenimis).
               
               
                  
                     (3)
                  Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL L 187, 2014 6 26, p. 1–78).
               
               
                  
                     (4)
                  OL L 283, 2003 10 31, p. 51.